Volvo vil anvende genbrugsplast

Volvo’s ambition er, at fra 2025 skal mindst 25 procent af den plastik, der indgår i en nyproduceret Volvo-personbil, være genbrugsplast.

Samtidig opfordrer Volvo bilindustriens underleverandører til at indgå i et tættere samarbejde med bilproducenterne om at næste generation af komponenter, bliver så bæredygtige som muligt, særlig med henblik på genanvendelse af plastik.

For at vise, at der er hold i ambitionen, har Volvo præsenteret en specialbygget udgave af sin XC60 T8 plug-in hybrid SUV. Den er magen til den eksisterende model, men adskillige plastkomponenter er erstattet med tilsvarende komponenter, der indeholder genbrugsmaterialer.

”Volvo har forpligtet sig til at nedbringe sin miljøpåvirkning globalt,” siger Håkan Samuelsson, adm. direktør og koncernchef i Volvo Cars. ”At tage hensyn til miljøet er en af Volvo’s kerneværdier, og vi vil fortsætte med at finde nye måder at gøre det på. Det er denne bil og vores ambition om at genanvende plastik eksempler på”.

Midterkonsollen i den specielle XC60 er udført i fornybare fibre og plastik fra kasserede fiskenet og maritime reb. På gulvet indeholder tæpperne fibre, der stammer fra PET plastikflasker, og en bomuldsblanding, der er baseret på kasserede rester fra tekstilindustrien. Også i sæderne indgår PET fibre fra plastikflasker, ligesom brugte bilsæder fra gamle Volvo’er er anvendt til at skabe det lydabsorberende materiale under bilens motorhjelm.

”Hvad bæredygtighed angår, arbejder vi allerede med kompetente, fremadtænkende leverandører,” siger Martina Buchhauser, chef i Global Procurement hos Volvo Cars. ”Men vi har brug for mere genbrugsplast, hvis vores ambition skal blive til virkelighed. Det er derfor vi efterlyser flere leverandører og opfordrer nye partnere til at investere i genbrugsplast”.

Den specielle XC60 blev vist under Volvo Ocean Race’s stopover i Göteborg. Sejladsens fokus på bæredygtighed centrerer sig om et partnerskab med FN’s miljøkampagne for renere have ”Turn the Tide on Plastic”.

”Øget genanvendelse af plastik er vigtigt for at modvirke plastikforurening,” siger Erik Solheim, chef for UN Environment. ”Volvo’s initiativ med at integrere plastikaffald i designet af deres kommende biler sætter en ny milepæl, som vi håber, andre i bilindustrien vil forsøge at leve op til. Det er bevis på, at problemet kan imødegås ved hjælp af design og innovation”.

Volvo’s ambition er den mest progressive udtalelse om genanvendt plastik, der er fremsat af en bilproducent. Den repræsenterer endnu en demonstration af Volvo’s ønske om at mindste miljøpåvirkningen fra både virksomhed og produkter. Sidste måned lovede Volvo at have udfaset brugen af engangs plastikservice i alle anlæg og ved alle arrangementer med udgangen af 2019.

I 2017 offentliggjorde virksomheden, at alle nye Volvo-biler, introduceret efter 2019, vil være forsynet med el-motor. Sidste måned forstærkede Volvo denne strategi ved at erklære, at fuldt el-drevne biler forventes at udgøre op mod 50 procent af virksomhedens globale salg i 2025.

Hvad driften angår er det målet af have klimaneutral produktion i 2025. I januar i år blev motorfabrikken i Skövde Volvo’s første klimaneutrale anlæg.

*Tekst og billede kan hentes på http://www.vpdpresse.dk*